Les xiquetes i xiquets, protagonistes del Nadal a Carcaixent
14 de Diciembre de 2015

Carcaixent

Este dissabte es va donar el tret d’eixida a la campanya “Carcaixent viu el Nadal” amb els tallers “Preparem la decoració de Nadal”. Durant tot el matí, les xiquetes i xiquets que es van acostar al Passeig van poder fer corones nadalenques, boles i ninots de neu per a penjar-los en el seu arbre de Nadal.

Les activitats continuaran el  proper cap de setmana amb la I Matinal Solidària, que comptarà amb la col·laboració de diferents entitats i associacions de Carcaixent. La matinal començarà a les 10:00 hores a la Plaça del Mercat i, durant tot el matí, hi haurà activitats i animació musical per a tots els públics. A partir de les 12:00 hores, al Mercat Municipal, els més menuts podran participar en els tallers de cuina intergeneracionals “Els majors ens ensenyen a cuinar”, organitzats en col·laboració amb el CIM, on podran aprendre a fer dolços típics de Nadal que podran emportar-se a casa. El dilluns 21, els alumnes dels diferents centres de Carcaixent podran gaudir de l'obra "Pulgarcito", a càrrec de la companyia "Teatro Paraíso.

Altres de les activitats previstes per a xiquets és un Cap d’Any infantil per al diumenge 27 de desembre. Des de les 11:00 hores, a la Plaça Major hi haurà tallers i ambientació musical per a preparar-se per a les  les dotze campanades que se simularan a les dotze del migdia. Després continuarà la festa amb més jocs i un photocall perquè puguen tindre un record del dia. També a la Plaça Major, el 4 de gener, les xiquetes i xiquets podran fer entrega de la seua carta a l’Emissari Reial i gaudir d'altres sorpreses que s'estan preparant per a eixe dia.

El dissabte 26, al Teatre Don Enrique es projectarà la pel·lícula “Els Minions”. L’entrada és gratuïta, però des de hui s’han de retirar les invitacions al Centre d’Informació Juvenil (Plaça Major, 9-2n). També caldrà fer reserva prèvia per a l'excursió a Expojove, que eixirà de Carcaixent el diumenge 3 de gener. El preu de l’entrada al recinte, més l’autobús, és de 3€ per als menors de 14 anys; el preu per a la resta és de 5€. Si voleu més informació sobre les dos activitats, podeu cridar als telèfons 962457625 o 962457624.